Il-forzi politiċi fl-Ukraina iridu jibnu djalogu biex tinżamm l-integrità territorjali, tiġi miġġielda l-korruzzjoni u jsiru elezzjonijiet ħielsa u ġusti©BELGA/AFP/L.Gouliamaki L-UE trid tgħin l-Ukraina b'għajnuna finanzjarja urġenti filwaqt li tinforza sanzjonijiet immirati kontra dawk responsabbli għall-vjolenza, qalu l-MEPs f'riżoluzzjoni adottata nher il-Ħamis. L-isfidi ewlenin huma l-istabbiliment ta' djalogu kostruttiv bejn il-forzi politiċi, il-manteniment tal-integrità territorjali, il-ġlieda kontra l-korruzzjoni, u l-organizzazzjoni ta' elezzjonijiet ħielsa u ġusti. Ir-riżoluzzjoni tgħid li l-UE u l-organizzazzjonijiet finanzjarji internazzjonali għandhom joffru pakkett finanzjarju fil-perijodu qasir u wieħed f'perijodu iżjed fit-tul biex jiġu appoġġati r-riformi neċessarji. L-MEPs jappellaw lill-UE biex tkun fuq quddiem fl-organizzazzjoni ta' konferenza internazzjonali tad-donaturi. Sanzjonijiet L-UE trid timponi projbizzjonijiet tal-ivvjaġġar u ffriżar tal-assi fir-rigward ta' dawk responsabbli għall-vjolenza, kif ġie maqbul mill-istati membri tal-UE fl-20 ta' Frar, tgħid ir-riżoluzzjoni. Dawk li abbużaw is-setgħat tagħhom u huma responsabbli għal krimini kontra ċ-ċittadini tal-Ukraina għandhom jitressqu quddiem qorti indipendenti. Korp internazzjonali indipendenti għandu jinvestiga l-ksur tad-drittijiet umani, iżżid ir-riżoluzzjoni. Il-perspettivi tal-Ukraina fir-rigward tal-UE Ir-riżoluzzjoni ttenni li l-UE hija lesta biex tiffirma ftehim ta' assoċjazzjoni u ftehim kummerċjali mal-Ukraina, hekk kif tkun riżolta l-kriżi politika. Iżda dan m'għandux ikun "l-aħħar tappa fil-kooperazzjoni bejn l-UE u l-Ukraina", iżżid ir-riżoluzzjoni. L-MEPs indikaw li t-Trattat tal-UE jippermetti lil kull pajjiż Ewropew, inkluża l-Ukraina, biex japplika biex jissieħeb mal-UE, dment li japplika l-prinċipji tad-demokrazija, il-libertajiet fundamentali, id-drittijiet tal-bniedem u tal-minoritajiet, u japplika l-istat tad-dritt. Ġlieda kontra l-korruzzjoni mingħajr tpattija L-UE għandha tgħin lill-gvern ġdid biex jiġġieled "il-korruzzjoni endemika" li qed ixxekkel l-iżvilupp tal-Ukraina, jgħidu l-MEPs. Ir-riżoluzzjoni tħeġġeġ liż-żewġ naħat biex ma jaqgħux "fl-ispirtu ta' tpattija" iżda minflok jimpenjaw ruħhom fi djalogu politiku biex jinbnew kompromessi u tiġi evitata "ir-ritaljazzjoni extraġuridika" . Il-mexxejja l-ġodda tal-Ukraina għandhom joqgħodu 'l bogħod mill-estremisti u jevitaw provokazzjonijiet li jistgħu jgħinu ambizzjonijiet separatisti, iwissu l-MEPs, u jżidu li tali mexxejja għandhom jirrispettu d-drittijiet tal-minoritajiet fil-pajjiż, inkluż l-użu tar-Russu u ta' lingwi oħra minoritarji. Huma jikkundannaw ukoll l-attakk fuq il-kwartieri ġenerali tal-Partit Komunist tal-Ukraina. Elezzjonijiet ħielsa u ġusti L-MEPs jisħqu li l-elezzjonijiet presidenzjali tal-25 ta' Mejju għandhom ikunu kredibbli, ħielsa u ġusti. Huma jappellaw lill-Parlament tal-Ukraina biex jadotta l-leġiżlazzjoni elettorali neċessarja, inkluż liġi ġdida dwar il-finanzjament tal-partiti politiċi. L-Ukraina għandha wkoll torganizza elezzjonijiet leġiżlattivi qabel l-aħħar tas-sena, iżidu l-MEPs. Ir-Russja trid tirrispetta l-fruntieri tal-Ukraina L-MEPs jindikaw li r-Russja impenjat ruħha biex tirrispetta l-integrità territorjali tal-Ukraina fil-"memorandum ta' Budapest" iffirmat mal-Istati Uniti u r-Renju Unit fl-1994. Fl-istess memorandum, ir-Russja impenjat ruħha wkoll biex ma twettaqx pressjoni ekonomika fuq l-Ukraina maħsuba biex tissubordinaha għall-interessi Russi. Informazzjoni addizzjonali Proċedura Riżoluzzjoni mhux leġiżlattiva Iktar informazzjoni It-test adottat ikun disponibbli hawn (ikklikkja fuq 27.02.2014) Reġistrazzjoni tad-dibattitu (ikklikkja fuq 26.02.2014) Materjal awdjoviżiv (Delegazzjoni ta' MEPs fl-Ukraina 23.02.2014) Fajl proċedurali Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail